Rajzolj gyertyával, fess hipóval - Lakbear
Mese a vaktükörről és a konyharuháról
A fehérítőszer, alias Hypo vagy Hipó az 1940-es évek óta van jelen a magyar háztartásokban, fehérítésre és fertőtlenítésre használjuk általánosan. Régóta foglalkoztatja a képzeletemet, hogy a szokásos használaton kívül még hogyan hasznosíthatom „színelvonó” képességét. Az elvonás tini koromban kezdődött a farmernadrágok koptatásával, majd folytatódott a ruhafestéses korszakomban, amikor hipós ecsettel pingáltam a festett pólóra vagy más matériára. A „hipós barátom” egészen egy könyv megjelenéséig kísért engem, melyben 21 alkotó mellett én is bemutatkozhattam. E tavaly kiadott könyvben (A Nagy DIY Könyv), egy általam kitalált hipózási technikával mutattam be, hogy hogyan lehet kreatívan használni a háztartási tisztítószert, ha kockás textilre vágyunk. A mai bejegyzésben bemutatom nektek, hogy még milyen más lehetőségek rejlenek e szerben. A fehérítővel való kísérletezgetés és a háztartási gyertya különös házasságából született mintás textilből, párnákat varrtam. Úgy vélem a technika még sok ötletet tartogat a kísérletezgetni merő alkotóknak. Lássuk merre hány méter a fehérített anyag. Éljen az élet, éljen a nátrium-hipoklorit!
Nem csak egy hipóval festett párnát kapunk. Az első használó élvezheti a fertőtlenített kelme üdeségét is! Viccet félre téve...a fehérítőszer nem játék, kellő gonddal járjunk el a használatakor. Jól szellőző helyiségben és lehetőleg védőszemüvegben végezzük a műveletet. A gumikesztyű használata kötelező.
A hipóval kezelt matériát alaposan öblítsük ki, lehetőleg többször is, csak ezután dekoráljuk tovább textilfestékkel vagy egyéb más anyaggal.
Egy közeli a béke párnáról...
Egy közeli a szerelem párnáról...
Olyan textilt válasszunk, amely természetes alapanyagból készült, mert csak így lehetünk biztosak benne, hogy a hipó kiveszi a színét, illetve elszínezi az anyagot. A párnahuzatok kb 45x45cm nagyságú Ikeás párnabelsőhöz készültek. Én ráhagytam öt centit minden oldalához, így 50x50 cm párnahuzatokat varrtam.
Az ötletem egy egyszerű elven működik. Kitakarom viasszal a textil egy részét, mely nedvességtaszító hatása miatt nem engedi a hipót beszivárogni a textilbe. A hipóval festett, majd kimosott és öblített textilből, vasalóval eltávolítható a maradék viasz.
Az anyag alá tegyünk fóliát! Én egy rajztáblán dolgoztam, amit utána könnyen lemoshattam. A hipót egy szivacs segítségével, a textilbe dörgöltem. Ne várjunk meg, hogy a hipó megszáradjon a textilen. Mivel a hipót töményen kenjük fel csak pár perc kell, ahhoz, hogy elszínezze a matériánkat. Én 5 percet hagytam dolgozni a szert.
Többszöri öblítés és mosás után, látható, hogy maradtak még viaszdarabok a hipóval "festett" színelvonásos textilünkön. Ezeket vasalóval és egy itatóspapírral el lehet tüntetni. A kiterített kelmét hagyjuk a szabad levegőn megszáradni.
A megszáradt anyagot vasaljuk ki, így könnyebb vele továbbdolgozni. Nézzük meg a visszáját is, nagyon szép rajzolatok jelennek meg ott is. Sokszor szebb mint a színe...
Hogy a neon színek jól világítsanak, alapoztam a festeni kívánt részeket. Fehér textilfestéket használtam a neon színek alá.
Az alapozott részeket Pentart neonszínű textilfestékekkel festettem tovább. Hagytam megszáradni a festményt majd vasalóval hőkezeltem a festéket. Az utolsó fázis amikor a textilfestéket hőkezeljük. Fektessünk a mintára zsírpapírt és ezen keresztül vasaljuk át 3-4 percig, közepes hőfokon. Ha nincs zsírpapírunk akkor a textil visszáján vasaljuk. Közvetlenül a mintát soha ne vasaljuk meg, mert odaragadhat a vasaló talpához és tönkremehet a munkánk.
A színelvonásos és textilfestékkel kombinált párnahuzatokat már csak meg kellett varrani. Természetesen a logóm nem maradhatott le erről az alkotásomról sem.
A párnák az egyszerű belebújtatós módszerrel készültek, nincsenek gombok sem zipp-zárak. A széleket pedig kívül varrtam meg, mint egy plusz dekorációként.
A színes párnáim megjelentek a Pentart ez évi katalógusában is, ahol a neonszínű textilfestékeket szemlélteti.
Filcgyári capriccio
https://lakbear.blog.hu/api/trackback/id/tr458852240